Adanech Abebe

Adanech Abiebie be Ethiopian politician wey dey serve as de thirty-second Mayor of Addis Ababa since 2021. She serve as deputy mayor from 2020 go reach 2021. Before dat, she be de Minister of Revenue and Customs Authority from 2018 reach 2020, wey she come turn de first woman wey hold de position of Federal Attorney General for Ethiopia. She be de first woman ever to hold de mayor position since dem create am for 1910.

## Ein Early Life
Dem born Adanech for Arsi Province. Even though she no talk chaw about ein family for public, people know say Abebe Deso be ein papa. She be de only daughter for six children insyd. Ein papa be prominent person for de province, so he help establish Ireecha Primary School for 1977, where Adanech become de first female student. Adanech teach ein self because she want make ein papa proud and she no want join child marriage. Sake of the tin she do, ein papa start dey criticize parents wey no want make demma female children go school. First-first, five girls enroll for de school, but Adanech pɛ be de one wey pass de 6th Grade National Exam.

## Ein Education
Adanech finish ein undergraduate studies for Law for de Ethiopian Civil Service University for 2001. After dat, she go join graduate program for leadership for Greenwich University wey dey United Kingdom.

## Ein Political Career
Adanech start ein career as elementary school teacher before she turn de administrative director for de school. Her power for leadership for federal den regional levels make am enter politics well.

For 2001, Adanech serve as attorney for de Oromia Justice Bureau. For de 2005 general election, she win seat for de House of Peoples' Representatives for Aseko constituency. Then, she take director position for de Oromia Development Association (ODA), where she work for five years. For de time she dey der, she reform de association wey she come turn de mayor of Adama. She be de first woman for dat position, wey she make big changes, including how she fight corruption for de city insyd.

She serve as Minister of de Revenue and Customs Authority from 2018 to 2020, where she start investigate corruption den bribery again. After two years, Prime Minister Abiy Ahmed appoint am as Federal Attorney General of Ethiopia for March 12, 2020. For August 18, 2020, dem appoint am as Deputy Mayor of Addis Ababa plus 138 votes. Later for September 2021, dem elect am as de main Mayor of de city.

### Mayor of Addis Ababa

Adanech be de first woman for de mayor position for Addis Ababa since 1910. People know am for how she dey fight corruption den how she reform things for Ethiopia. She also help gadre resources to support de government against de TPLF during de Tigray War. For November 2021, she visit ENDF soldiers wey wound for hospital for Bishoftu. She donate 15 million birr worth of medical equipment den clothes give de military. For October 2021, she visit wheat farms for Arsi to make sure say food security dey. Adanech also speak against how America dey interfere for de war matters, she talk say dem no understand wetin dey go on wey dem dey try impose sanctions wey Ethiopia no go accept.

## Ein Personal Life
Even though Adanech no usually share ein personal life for media, she show ein husband Teshome Abebe for one talk show. She also talk say she get two children, one boy den one girl.

## References